एक अन्य स्थल पर अपने व्यंग्यों की भावभूमि और प्रभावभूमि का उल्लेख करते हुए गोपाल चतुर्वेदी ने यह भी स्वीकार किया है, “व्यवस्था तथा तंत्र से मेरा काफ़ी साबका रहता है। मैंने इसकी विषमताओं को और फरेब को भुगता भी है। ज़ाहिर है यह भुगता हुआ यथार्थ लेखन में उभरेगा ही। आज के जीवन में विषमताएँ हैं, व्यंग्य के विषय भी ‘हरि अनंत हरि कथा अनंता’ की तरह हैं। व्यंग्य के नियम और विचार भले ही सहज उपलब्ध हैं, व्यंग्य लेखन एक कठिन कर्म है। मेरी कोशिश रहती है कि मैं किसी व्यक्ति विशेष को निशाना कभी न बनाऊँ। कुछ हैं तो दूषित प्रवृत्तियों के प्रतिनिधि हैं, उनसे निपटने के लिए आततायी और मुरारी जैसे चरित्र काफ़ी है।”